Каним кувейтски бизнесмени да инвестират в имоти
14 апр 2008 | 11:03 845
Голям брой български компании за недвижими имоти ще вземат участие в международния панаир за недвижими имоти в Кувейт, който започва днес, съобщава Arab Times онлайн.
България търси инвеститори и туристи от Кувейт и има интерес да повиши нивото на икономическите и търговски отношения със страната от Персийския залив, заяви на пресконференция посланикът на България в Бахрейн Илко Шивачев.
Той посочи предимствата на инвестициите в недвижими имоти, като подчерта, че кувейтските бизнесмени имат желание да влязат в такива перспективни пазари като България, която е страна членка на Европейския съюз.
Шивачев отбеляза още, че данъците за чужди инвеститори са само 10% и 0% - за онези производители, които инвестират в райони с висока безработица.
България се различава от другите страни, тъй като цената на процедурите е най-ниска, в сравнение с всички останали страни в ЕС, а правителството предоставя пълна подкрепа на инвеститорите в недвижимите имоти, туризма и промишлеността.
Шивачев подчерта, че чужденците в България имат право на 100% собственост, информира кувейтският всекидневник.